Pinin Pacòt/Ij mè vej
Artòrn a la Tàula

Ij mè Vej 

O vej 'd mia ca, cost sangh che an ancaden-a
A l’è 'd na fòrsa che a tëm nen la mòrt:
basta che iv pensa për che im senta fòrt 
për che im senta la ment ciàira e seren-a;

basta che iv pensa për che im senta a bate,
an drinta e ancreus, robust e calm, vòst cheur,
ant j’ore bele e ant le stagion 'd maleur,
sensa paure e sensa veuje mate.

Còsa a-i n’anfà, se 'l mond d’antorn anfùria,
se 'l cel l’è ross coma ant un’alba 'd guèra?
Mi im ten-o fòrt anradisà ant mia tèra,
son drit e ferm 'd sora dl’argorgh dla bùria

pianta novela, drita e patanùa,
che a rij al vent con le soe rame an festa;
le feuje sëcche as perdo ant la tempesta,
la pianta a canta pì robusta e drùa!

E mi, sangh dij mè vej, im sento arvive
sota 'l gran cel slargà su la campagna,
ant ël respir dij vent san ëd montagna,
su costa tèra 'd creature vive;

e a cost comand, che a l’è destin torné
saro për sempre tuti ij lìber gròss,
e i dvento 'd colp fin-a ant la miola dj’òss,
coma ij mè vej, paisan e cartoné.

Odor dij fen, splendor dij gan madur,
e melie giàune dal piumass ëd gala,
e uve gonfie 'd sol, l’òm as argala
e as sent pì fòrt, pì giust e pì sicur,

përchè che a strenz ant ij sò pugn d’assel
la fòrsa pàsia dij gran beu dasiant,
che chiel a cissa ant sò travaj pesant
sota lë sguard tranquil e amis dël cel.

D’antorn a chiel, parèj ëd bianche ven-e,
për monta e cala a van le stra paisan-e,
che a coro tute a jë stradon dle pian-e,
dova ti, nòno, certe neuit seren-e,

na s-cirpa rossa gropà antorn dla vita,
it n’andasìe con l’ànima contenta,
s-ciopatand con ël foèt n’ària rienta,
e it n’andasìe për la stra pì drita.

E mi, novod lontan, sensa difèisa,
se im sento bzògn d’andé girand pais,
im sento 'd cò gropà da sent radis
a vòstra veja tèra piemontèisa,

e ant j’ore grame che mi i l’hai paura,
quand che an sël cheur as pòsa n’ombra 'd mòrt,
basta che iv pensa për che im senta fòrt,
për che im senta la ment ciàira e sicura.
Pinin Pacòt

(tratto da: Camillo Brero, Storia della Letteratura Piemontese, vol. III, Piemonte in Bancarella, 1982, Torino)

Leteratura piemontèisa
Poesìa
Pinin Pacòt